Reusestorm peil op Texas afOrkaan Harvey het in 2017 groot verwoesting in Houston, Texas gesaai. (Foto: AP Photo/Eric Gay) Die tropiese storm Nicholas wat tans sterk na Texas in die VSA op pad is, kan moontlik in ’n orkaan ontaard nog vóór dit die kuslyn van hierdie suidelike deelstaat Maandagmiddag – Texas is sowat sewe ure agter Suid-Afrika – bereik. Die nasionale orkaansentrum het Maandag gewaarsku dat dié orkaan grootskaalse kitsoorstromings – veral in digbevolkte stedelike gebiede – tot gevolg kan hê. Sterk winde van sowat 96 kilometer per uur kan ook verwag word. Greg Abbot, Texas se goewerneur, het inwoners gemaan om gehoor aan waarskuwings en instruksies deur owerhede te gee. Ook die burgemeester van Houston, Sylvester Turner, het inwoners aangemoedig om liefs tuis te bly. “Ons verwag vanaand [Maandag] en môre [Dinsdag] swaar reën. Ek sal sterk aanbeveel dat julle vanaand van die paaie afbly.” Orkaan Harvey het in 2017 groot verwoesting in dié stad gesaai. Hoewel die deelstaat gereeld orkane ervaar, berig AFP dat klimaatsverandering tot magtiger orkane lei, wat die kusgemeenskappe toenemend bedreig. Stygende seevlakke lei ook tot gereelde oorstromings.